**סיכום ישיבה של הצוות המצומצם לבחינת אופן הדיווח של הניטור הלאומי בים התיכון**

הישיבה התקיימה ביום 10/12/2019 בחיא"ל.

**השתתפו:**

פרופ' ברק חרות וד"ר ג'ק סילברמן מחיא"ל

פרופ' בועז לזר, נציג ועדת המומחים

ד"ר דרור צוראל, המשרד להגנת הסביבה

ד"ר אולגה זלטקין וד"ר ערן ברוקוביץ', משרד האנרגיה

ד"ר יובל ארבל במקום ד"ר מיה אילסר, נציגת ארגון הגג של ארגוני הסביבה

**רקע**

בישיבת וועדת ההיגוי הבינמשרדית לניטור הלאומי בים התיכון שהתקיימה בספטמבר 2019 הוחלט שיוקם צוות מצומצם שיבחן את מתכונת הדיווח של ממצאי הניטור. ההליך הביורוקרטי של אישור תקציב הניטור, כפי שנקבע בהחלטת הממשלה, דורש הגשה של הדו"ח בלו"ז שאינו ריאלי לצורך הכנתו. אישור הדו"ח לצורך אישור התקציב דורש את הגשת הדו"ח כבר בסביבות אפריל-מאי של השנה העוקבת, לוח זמנים בלתי סביר לביצוע העבודה.

בנוסף, הועלה חשש כי הרחבת הניטור תתבטא בריבוי דוחות, מה שייצור עומס לא הכרחי על וועדת המומחים. כמו כן, עלתה השאלה האם יש לשנות את מתכונת הדיווח כך שממצאי הניטור ידווחו לפי הדסקריפטורים השונים של הניטור הבין לאומי של האו"ם בים התיכון (תוכנית IMAP) אליה מדווחים ממצאי הניטור הלאומי, או שמע יש להישאר עם אופן הדיווח הקיים, קרי דיווח לפי נושאים – מגוון ביולוגי, הידרוגרפיה, זיהום ים, פסולת.

**המלצות הצוות המצומצם:**

1. הוצע להפריד בין מועדי הגשת הדו"ח לבין ההליך הביורוקרטי לאישור התקציב השנתי לתוכנית. הוצע שוועדת ההיגוי תאשר את תוכנית הניטור ל-3 שנים קדימה (כמקובל בתכניות ניטור ופרויקטים רב-שנתיים), ותבחן אותה מחדש אחת לתקופה. לוועדת ההיגוי האפשרות לשנות אישור זה בכל עת. הגשת הדו"ח תמשיך להוות את אחת מאבני הדרך להעברת התקציב לחיא"ל. מצב זה יאפשר הגשה של הדו"ח ביוני של השנה העוקבת.
2. דו"ח הניטור ימשיך להיכתב במתכונת הדיווח לפי 5 נושאים ראשיים שכוללים תתי-פרקים ולא ישונה לדיווח לפי דסקריפטורים של IMAP. הדסקריפטורים אליהם מתייחס כל פרק יפורטו בתחילתו.
3. כל הנושאים יוצגו כדו"ח מסכם מקוצר, ולא בדוחות נפרדים מלאים, כשכל נושא מהווה פרק נפרד בדו"ח.
4. הדו"ח המסכם לא יכלול את כל המידע שנכלל בדוחות העבר, אלא יציג רק דגשים עיקריים ומגמות רב שנתיות, בתוספת מפות, טבלאות וגרפים רלוונטיים.
5. במידה ואופן דיווח זה יגרום לאי-פרסום של מידע חיוני, ניתן יהיה לחזור למתכונת הקודמת של דוחות מפורטים לכל נושא.
6. חברי הצוות ביקשו לעלות לאישור וועדת ההיגוי את הצעת חיא"ל להציג את כותרות הגרפים באנגלית, כך שהמידע יהיה נגיש גם לחוקרים שאינם ישראלים.
7. נתונים שלא יוצגו בדו"ח המסכם יהיו נגישים במאגר המידע ו/או בפלטפורמת GIS אשר יידונו בישיבת הצוות המצומצם בנושא מאגר המידע ו/או בטבלאות נפרדות.
8. הוסכם שחיא"ל תפעל להציג נתוני 2019 (ושאריות 2018) במתכונת החדשה כך שניתן יהיה לבחון מתכונת הדיווח עוד טרם סיום ניטור 2020.
9. בצד פתיחת כל נתוני הניטור לגופי הממשלה ולציבור ושימושם לכל צורך ממשלתי/ציבורי, חברי הצוות הציעו לקבוע מדיניות שתגביל את השימוש המידי לפרסום מדעי בלבד של ממצאי הדו"ח ע"י גורם חיצוני ללא אישור המדען האחראי על פרק הניטור הרלוונטי. הוצע כי בדו"ח הניטור תופיע הערה שאין לעשות שימוש בנתוני הניטור לפרסום מדעי אלא באישור החוקר הרלוונטי, או לאחר תקופה של 3 שנים מיום פרסום הדו"ח.